ዩኒቨርሲቲዎቹ ወረርሽኙን የተመለከቱ 40ምክረሃሳቦች መቅረባቸውን ገለጹ  ከነገ ጀምሮ በመቃብር ቦታዎች የሞት መጠን ምዝገባ ይካሄዳል
አዲስ አበባ፡- የአዲስ አበባና የጎንደር ዩኒቨርሲቲዎች የኮሮና ቫይረስን ለመከላከልና ወረርሽኙን ለማከም የሚያስችሉ 40 የምርምር ሥራዎች መቅረባቸውን አስታወቁ፡፡ የአዲስ አበባ ዩኒቨርሲቲ በአዲስ አበባ ከነገ ጀምሮ የኮሮና ቫይረስን ጉዳት ከማድረሱ በፊት ለመከላከል የሚያስችል በ73 የመቃብር ቦታዎች የሞት አመላካች ጥናቶች እንደሚያደርግና ለዚህም ምዝገባ እንደሚካሄድ ጠቁሟል፡፡
የአዲስ አበባ ዩኒቨርሲቲ የምርምርና የቴክኖሎጂ ሽግግር ዘርፍ ምክትል ፕሬዚዳንት ዶክተር ምትኬ ሞላ በተለይ ለአዲስ ዘመን ጋዜጣ እንደገለጹት፤ የኮሮና ቫይረስን ለመከላከልና ጉዳቱን ለመቀነስ ዩኒቨርሲቲው 10 ሚሊዮን ብር በጀት በመመደብ በሦስት አንኳር ጉዳዮች ላይ ምርምር እያደረገ ይገኛል፡፡ በዚህም በቅርብ ጊዜ ውስጥ ተስፋ ሰጪ ውጤቶች ይገኛሉ ብለዋል፡፡
በኢትዮጵያ የኮሮና ቫይረስ ተጠቂ ከተገኘ ጊዜ ጀምሮ ከሁሉም ዩኒቨርሲቲው የሳይንስ ኮሌጆች በተውጣጡ ተመራማሪዎች የኮቪድ 19 ጥናት ቡድን መቋቋሙን ያነሱት ዶክተር ምትኬ፤ ከቤተ ሙከራ ጋር በተያያዘ የቫይረሱ ምንነት ምርምር የሚያደርጉ፣ የህክምና አስተዳደሩን የሚያሻሽሉ፣ ከህብረተሰቡ ስነ ልቦና አኳያ ጥናት የሚያደረጉ ሦስት ቡድኖች ተከፍለው ጥናት እየተደረገ ነው ብለዋል፡፡
በአገሪቱ ያለውን የቤተ ሙከራ አቅምና ውስን በጀት በመጠቀም ቫይረሱ በህብረተሰቡ ጤና የሚያስከትለውን ችግር ለመቀነስ ጥናቶች በመደረግ ላይ መሆናቸውን አመልክተው ፤የአዲስ አበባ ዩኒቨርሲቲ የኮሮና ቫይረስ እያስከተለ ያለውን የጤና ቀውስ እያየ ዝም ብሎ እጁን አጣጥፎ ቁጭ አላለም ብለዋል፡፡ 
ኮቪድ 19ን በሚመለከት 30 የጥናት ምክረ ሃሳቦች በተለያዩ የዩኒቨርሲቲው ምሁራን መቅረባቸውን ያነሱት ዶክተር ምትኬ፤ እነዚህ የጥናት ውጤቶች ህክምናውን የሚያሻሽሉ፣ የህብረተሰቡን ስነ ልቦና ችግር የሚፈቱ፣ የቫይረሱን ባህሪ አውቀው ክትባትና ፈዋሽ መድሃኒት የሚያመነጩ እንደሚሆኑና በቅርብ ጊዜ ውስጥም ተስፋ ሰጪ ውጤቶች ይገኛሉ ብለው እንደሚጠብቁ ተናግረዋል፡፡
 በሌላ በኩልም ዩኒቨርሲቲው የኤች.አይ.ቪ/ኤድስ ስርጭትን ለመከላከልና ለመቆጣጣር በአዲስ አበባ ከተማ በ10 ክፍለ ከተሞች የሙስሊም የመቃብር ቦታን ጨምሮ በ73 የመቃብር ቦታዎች የሞት አመላካች ጥናት ሲያደርግ መቆየቱን አውስተው፤ ሰዎቹ በምን ምክንያት እንደሞቱ ቤተሰብንና ሀኪሞችን ቃለ መጠይቅ በማድረግና ዓምና ከሞቱት ሰዎች ጋር ቁጥሩን በማነጻጸር የሟቾች ቁጥር ጨምሯል ወይስ ቀንሷል የሚለውን መረጃ ለጤና ሚኒስቴር ይፋ በማድረግ በእነዚህ አካባቢዎች የመከላከል ሥራ ትኩረት ተሰጥቶ እንዲሠራ እንደሚያደረግ አመልክተዋል፡፡ 
የኮቪድ 19ን በተመለከተም የኮሮና ቫይረስን ስርጭት ለመከላከልና ጉዳቱን ለመቀነስ ከግንቦት 1 ቀን 2012 ዓ.ም ጀምሮ በ73 የመቃብር ቦታዎች የሞቱ ሰዎችን በየቀኑ በመመዝገብ የሞት መጠን በጨመረበት ቦታ ላይ ጤና ሚኒስቴር የኮሮና ቫይረስ ምርመራ ማድረግ እንዲችል፣ የተጠቁ ካሉ ህክምና እንዲያገኙና ተጨማሪ የመከላከል ዕርምጃዎች እንዲወሰዱ ዩኒቨርሲቲው የሞት አመላካች ጥናት የሚያደርግ መሆኑን ተናግረዋል፡፡
ከጤና ሚኒስቴር ጋር በመቀናጀትም ጥናቱ በአገር አቀፍ ደረጃ እንዲካሄድ የታሰበበት መሆኑን ጠቀሰው የሞት አመላካች ጥናቱም በአጭር ጊዜ ቫይረሱን ለመከላከልና ጉዳቱን ለመቀነስ በተመረጡ ቦታዎች ውጤታማ ሥራ መሥራት ያስችላል ብለዋል፡፡
 የሞት አመላካች ጥናቱ ቀደም ሲል በየወሩ ይደረግ እንደነበር ጠቀሰው ከግንቦት 1 ቀን 2012 ዓ.ም ጀምሮ በየሳምንቱ በየመቃብር ቦታዎች የሚደረጉ የሞት ምዝገባዎችና ምክንያታቸው ለጤና ሚኒስቴር ሪፖርት የሚደረጉበት አሠራር መዘርጋቱ ሞት የበዛባቸው አካባቢዎች ጤና ሚኒስቴር ገብቶ አስፈላጊውን የመከላከል ዕርምጃ እንዲወስድ ይደርጋል ብለዋል፡፡
ዩኒቨርሲቲው የህዝቡን ችግር የሚፈቱና ለፖሊሲ ግብዓትነት የሚያገለግሉ ጥናቶችን እንደሚያደርግ ገልጸው፤ የአዲስ አበባ ዩኒቨርሲቲ ባለሙያዎችም በአሁኑ ጊዜ ለጤና ሚኒስቴር የፖሊሲ ድጋፍ እየሰጡ እንደሚገኙ ተናግረዋል፡፡
የጎንደር ዩኒቨርሲቲ የኮቪድ-19ን ወረርሽኝ ለመከላከል፣ ከከተማውና የዞኑ አስተዳድር ጋር የጋራ ግብረኃይል በማቋቋም በግንባር ቀደምትነት ሚናውን ከመወጣት በሻገር የኮሮና ቫይረስን ለመከላከልና በሽታውን ለማከም የሚያስችሉ የምርመራ እና የህክምና ማዕከል በማቋቋም እየሠራ ይገኛል የሚሉት የዩኒቨርሲቲው የህክምናና ጤና ሳይንስ ኮሌጅ የምርምርና ማህበረሰብ አገልግሎት ዋና ዳሬክተር ዶክተር ቢንያም ጫቅሉ፤ ዩኒቨርሲቲው የቫይረሱ ባህሪ ከተለያዩ አካባቢዎች ጋር ሊኖረው የሚችለውን መስተጋብር መረዳት ስለሚያስፈልግ፤ እንዲሁም በመረጃ ላይ የተመሰረተ ቀጣይ ውሳኔዎችን ለመውሰድ በአራት
 ሚሊዮን ብር የምርምር ሥራ መጀመሩን ተናግረዋል፡፡ 
እንደ ዶክተር ቢንያም ገለጻ፤መጋቢት 27 ቀን 2012 ዓ.ም የጎንደር ዩኒቨርሲቲ ኮቪድ 19ን አስመልክቶ ችግር ፈቺ የሆኑና በሽታው ከመስፋፋቱ በፊት ለመከላከል የሚያስችሉ እና ለፖሊሲ ቀረጻ ግብዓት ሊሆኑ የሚችሉ የምርምር ንድፈ ሃሳብ እንዲያቀርቡ ለመምህራን ጥሪ ተደርጓል፡፡ በዚህም መሰረት፣ ከቀረቡት የምርምር ንድፈ ሃሳቦች መካከል 10ሩ ተመርጠው የምርምር ስነምግባር ማጣራት ተደርጎባቸው ወደ ሥራ ገብተዋል፡፡
የምርምር ንድፈ ሃሳቦቹ ያተኮሩት አካላዊ ጥግግትን በምን ያክል ደረጃ እየተገበሩት እንደሆነና የማህበረሰቡ ስነ ልቦና፣ ለመረጃ ያለው ቅርበት፣ እና ለመከላከል የሚወስደው ዕርምጃ፤ የሃይማኖት መሪዎች እና የባህላዊ ህክምና ባለሙያዎች ወረርሽኙን አስቀድሞ ለማወቅና ለመከላከል ያላቸውን ዕውቀትና መድሃኒት ፍለጋና ፍቱንነት ሙከራዎችን ዓለም አቀፍ መርሆዎችን ተከትሎ ለመሥራትም በዝግጅት ላይ መሆኑን አስታውቀዋል፡፡
በእነዚህ እጅግ አስፈላጊና ወቅታዊ ጉዳዮች ዙሪያ ጥናቱን አጠናቀው የምርምር ግኝቶችን እስከ መጪው ሰኔ ወር 2012 ዓ.ም ድረስ ተመራማሪዎች ለዩኒቨርሲቲው እና ለሚመለከታቸው ተቋማት አጠናቀው ያቀርባሉ ተብሎ ይጠበቃልም ብለዋል፡፡ ለዚህም ዩኒቨርሲቲው አስፈላጊውን እገዛና ክትትል እያደረገ እንደሚገኘ ተናግረዋል፡፡አዲስ ዘመን ሚያዝያ 30/2012ጌትነት ምህረቴ